《五言和杨乐道省中述怀》
宋代·沈遘

少小学书史，颇知道所存。功名谓陈迹，古人不复论。

既困乃干泽，羽翼何翩翻。初登群玉府，犹接文字言。

晚落司会廷，始从俗吏烦。朱墨事勾校，笞榜穷奸谖。

终日坐当案，曾不闻休番。旧学泯不讲，旧志兹益昏。

中悼素尚违，仰愧前修尊。去之未云果，荡尔何当返。

览君自警作，使我忘嚣袢。友道久寥阔，期君于此敦。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。